REGOLAMENT TAL-KUMMISSJONI (KE) Nru 1097/2009
tas-16 ta’ Novembru 2009
li jemenda l-Anness II tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għal dimethoate, ethephon, fenamiphos, fenarimol, methamidophos, methomyl, omethoate, oxydemeton-methyl, procymidone, thiodicarb u vinclozolin fi jew fuq ċerti prodotti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a), flimkien mal-Artikolu 15(1)(a), u l-Arikolu 49(2) tiegħu,
Billi:
(1)
Għal dimethoate, ethephon, fenamiphos, fenarimol, methamidophos, methomyl, omethoate, oxydemeton-methyl, procymidone, thiodicarb u vinclozolin il-livelli massimi ta' residwu (maximum residue levels - MRLs) huma stabbiliti fl-Anness II tar-Regolament (KE) Nru 396/2005.
(2)
Hemm disponibbli informazzjoni ġdida dwar it-tossikoloġija, l-espożizzjoni tal-konsumatur jew ir-residwi mistennija tal-pestiċida li tindika li l-MRLs jistgħu jqajmu tħassib dwar il-protezzjoni tal-konsumatur.
(3)
Fl-opinjoni tagħha tal-20 ta' Ottubru 2008 (2) dwar dimethoate u omethoate, l-Awtorità kkonkludiet b'mod partikolari li fl-MRLs attwali għall-kaboċċa tar-ras, il-ħass, il-pastarda, iċ-ċirasa, il-qamħ, il-piżelli fil-miżwed u l-Brussels sprouts hemm riskju li l-Konsum Aċċettabbli ta' Kuljum u d-Doża Akuta ta' Referenza għal grupp wieħed ta' konsumaturi jew aktar se jinqabżu. Għalhekk l-MRLs attwali għal dawn l-għelejjel għandhom jitnaqqsu.
(4)
Fl-opinjoni tagħha tal-15 ta' Settembru 2008 (3) dwar ethephon, l-Awtorità kkonkludiet li bl-MRLs attwali għall-ananas, il-passolina, l-għeneb u l-bżar hemm riskju li d-Doża Akuta ta' Referenza għal wieħed mill-gruppi tal-konsumatur jew aktar se tinqabeż. Għalhekk l-MRLs attwali għal dawn l-għelejjel għandhom jitnaqqsu.
(5)
Fl-opinjoni tagħha tal-15 ta' Settembru 2008 (4) dwar fenamiphos l-Awtorità kkonkludiet li bl-MRLs attwali għall-banana, iz-zunnarija, il-bżar, il-ħjar, il-bettiegħ, il-kaboċċa tar-ras u l-pitravi zokkrin hemm riskju li l-Konsum Aċċettabbli ta' Kuljum u d-Doża Akuta ta' Referenza għal wieħed mill-gruppi tal-konsumatur jew aktar se jinqabżu. Għalhekk l-MRLs attwali għal dawn l-għelejjel għandhom jitnaqqsu.
(6)
Fl-opinjoni tagħha tal-15 ta' Settembru 2008 (5) dwar fenarimol l-Awtorità kkonkludiet li bl-MRLs attwali għall-banana, it-tadam u l-bżar hemm riskju li d-Doża Akuta ta' Referenza għal wieħed mill-gruppi tal-konsumatur jew aktar se tinqabeż. Għalhekk l-MRLs attwali għal dawn l-għelejjel għandhom jitnaqqsu.
(7)
Fl-opinjoni tagħha tal-15 ta' Settembru 2008 (6) dwar methamidophos, l-Awtorità kkonkludiet li bl-MRLs attwali għall-berquq, il-fażola bil-miżwed u l-pitravi zokkrin hemm riskju li d-Doża Akuta ta' Referenza għal wieħed mill-gruppi tal-konsumatur jew aktar se tinqabeż. Għalhekk l-MRLs attwali għal dawn l-għelejjel għandhom jitnaqqsu.
(8)
Fl-opinjoni tagħha tas-26 ta' Settembru 2008 (7) dwar methomyl u thiodicarb, l-Awtorità kkonkludiet li fl-MRLs attwali għall-għeneb, il-kaboċċa tar-ras, il-ħass, il-pastard, il-patata, it-tadam, il-brunġiel, il-ħjar, il-grapefruit, il-larinġ, il-lumi, il-limes, il-mandolin, il-ħawħ, l-għanbaqar, il-bżar, it-tuffieħ, il-lanġas, l-isfraġel, il-banana, il-mango, l-ananas, iz-zunnarija, il-krafes, ir-ravell abjad, in-nevew, id-dulliegħ, il-qargħa ħamra, il-qamħirrum ħelu, il-brokkli, il-kale, il-ġdur kohlrabi, scarole (endive tal-werqa wiesgħa), il-kurrat u l-pitravi żokrin hemm riskju li l-Konsum Aċċettabbli ta' Kuljum u d-Doża Akuta ta' Referenza għal wieħed mill-gruppi tal-konsumatur jew aktar se jinqabżu. Għalhekk l-MRLs attwali għal dawn l-għelejjel għandhom jitnaqqsu.
(9)
Fl-opinjoni tagħha tas-16 ta'Settembru 2008 (8) dwar oxydemeton-methyl, l-Awtorità kkonkludiet li fl-MRLs attwali għall-brussels sprouts, il-kaboċċi tar-ras, il-ġdur kohlrabi, il-ħass u pjanti oħra tal-insalata inklużi l-brassika, ix-xgħir, il-ħafur u l-pitravi zokkrin hemm riskju li l-Konsum Aċċettabbli ta' Kuljum u d-Doża Akuta ta' Referenza għal wieħed mill-gruppi tal-konsumatur jew aktar se jinqabżu. L-Awtorità kkonkludiet ukoll li l-iktar limitu baxx tad-determinazzjoni analitika (lowest limit of analytical determination - LOD) jista' teknikament jitbaxxa u meta jitbaxxa l-kontroll jittejjeb. Għalhekk, l-MRLs attwali għall-brussel sprouts, il-kaboċċa tar-ras, il-ġdur kohlrabi, il-ħass u pjanti oħra tal-insalata inklużi l-brassika, ix-xgħir, il-ħafur, il-pitravi zokkrin u l-LODs għall-għelejjel l-oħra kollha għandhom jitnaqqsu.
(10)
Fl-opinjoni tagħha tal-21 ta' Jannar 2009 (9) dwar procymidone, l-Awtorità kkonkludiet li fl-MRLs attwali għall-berquq, l-għeneb, il-frawli, il-lampuni, il-kiwi, il-valerjana, it-tadam, il-bżar, il-brunġiel, il-ħjar, il-gherkins, iz-zukkini, il-ħawħ, l-għanbaqar, il-lanġas, id-dulliegħ, il-qargħa l-ħamra, scarole (endive tal-werqa wiesgħa), l-aruka, il-witloof, il-fażola bil-miżwed, iż-żerriegħa tal-ġirasol, il-kolza, iż-żerriegħa tas-sojja (ful tal-ġibra) u prodotti ta' oriġini mill-annimali hemm riskju li l-Konsum Aċċettabbli ta' Kuljum u d-Doża Akuta ta' Referenza għal wieħed mill-gruppi tal-konsumatur jew aktar se jinqabżu. Għalhekk l-MRLs attwali għal dawn l-għelejjel għandhom jitnaqqsu.
(11)
Fl-opinjoni tagħha tas-16 ta' Settembru 2008 (10) dwar vinclozolin, l-Awtorità kkonkludiet li l-MRLs attwali għat-tuffieħ, il-lanġas, l-għeneb tal-mejda, scarole (endive tal-werqa wiesgħa), il-brunġiel, il-kaboċċa taċ-Ċina, l-għanbaqar, il-berquq, il-ħass, il-passolina, il-witloof, il-frawli, il-fażola bil-miżwed, il-ħops, iż-żerriegħa tal-kolza, iz-zunnarija, ix-shallots, spring onions, il-qargħa l-ħamra, l-okra, il-krexxuni, l-aruka u pjanti oħra tal-insalata u d-dulliegħ hemm riskju li l-Konsum Aċċettabbli ta' Kuljum u d-Doża Akuta ta' Referenza għal wieħed mill-gruppi tal-konsumatur jew aktar se jinqabżu. Għalhekk l-MRLs attwali għal dawn l-għelejjel għandhom jitnaqqsu.
(12)
Huwa xieraq li l-MRLs ġodda jiġu stabbiliti biex jieħdu inkunsiderazzjoni l-opinjonijiet tal-Awtorità. Dawn l-MRLs il-ġodda rrakkomandati mill-Awtorità, huma bbażati fuq użi agrikoli awtorizzati eżistenti li jwasslu għal residwi iktar baxxi jew, fejn ma jeżistux, fuq il-Limitu ta' Determinazzjoni (LOD). Għal ethephon fuq l-ananas, dan ir-Regolament stabbilixxa MRL li ma kienx irrakkomandat mill-Awtorità, iżda li kien indikat bħala pla periklu fl-opinjoni motivata tal-Awtorità.
(13)
Permezz tal-Organizzazzjoni Dinjija tal-Kummerċ, is-sħab kummerċjali tal-Komunità ġew ikkonsultati dwar l-MRLs ġodda u l-kummenti tagħhom dwar dawn il-livelli ttieħdu inkunsiderazzjoni.
(14)
Għandu jgħaddi perjodu raġonevoli ta’ żmien qabel ma l-MRLs modifikati jsiru applikabbli biex lill-Istati Membri u lill-partijiet interessati jingħatalhom iż-żmien iħejju ruħhom biex jissodisfaw ir-rekwiżiti ġodda li jirriżultaw mill-modifika tal-MRLs.
(15)
L-Anness II għar-Regolament (KE) Nru 396/2005 għandu għalhekk jiġi emendat skont dan.
(16)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament jipprevedi arranġament tranżizzjonali għall-prodotti li ġew prodotti legalment qabel il-modifika tal-MRLs u li għalihom l-opinjonijiet tal-EFSA juru li ġie ppreservat livell għoli ta' protezzjoni tal-konsumatur.
(17)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponiehom,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 396/2005 huwa emendat skont l-Anness ta’ dan ir-Regolament.
Artikolu 2
F'dak li għandu x'jaqsam mas-sustanzi attivi u l-prodotti stipulati fil-lista li ġejja, ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament, jibqa' japplika għal prodotti manifatturati qabel tal-7 ta' Ġunju 2010:
(a)
dimethoate: meraq taċ-ċirasa, qamħ wara li jinħażen, piżelli ffriżati bil-miżwed;
(b)
ethephon: ananas ippreservati, meraq tal-ananas, bżar ippreservat;
(c)
fenarimol: meraq tad-tadam, tadam ippreservat, bżar ippreservat;
(d)
methamidophos: meraq tal-berquq, berquq ippreservat u fażola ffriżat bil-miżwed;
(e)
methomyl/thiodicarb: żbib u ħawħ ippreservat;
(f)
oxydemeton-methyl: żrieragħ għaż-żejt, ċereali, ħalib tat-trab, tè, inbid, meraq, frott u ħaxix ippreservat, iffriżat u mnixxef, ġewż;
(g)
procymidone: żrieragħ għaż-żejt, ħawħ ippreservat, tadam, meraq tal-larinġ u żbib;
(h)
vinclozolin: meraq tal-lampun, meraq tat-tuffieħ, quince jelly, meraq tal-lanġas, berquq ippreservat, meraq tal-berquq.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jkun japplika mis-7 ta' Ġunju 2010
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Novembru 2009